[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 25.5.2009

COM(2009) 244 τελικό

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με τη μη καταχώριση της ουσίας triazoxide στο παράρτημα I της οδηγίας 91/414/ΕΟΚ του Συμβουλίου και την ανάκληση των εγκρίσεων για τα φυτοπροστατευτικά προϊόντα που περιέχουν αυτή την ουσία

ΑΙΤΙΟΛΟΓΙΚΗ ΕΚΘΕΣΗ

Το συνημμένο σχέδιο πρότασης απόφασης του Συμβουλίου αφορά τη μη καταχώριση της ουσίας triazoxide ως δραστικής ουσίας στο θετικό κατάλογο (παράρτημα I) της οδηγίας 91/414/ΕΟΚ του Συμβουλίου και την ανάκληση των εγκρίσεων για τα φυτοπροστατευτικά προϊόντα που περιέχουν αυτή την ουσία. Η πρόταση για τη μη καταχώριση βασίζεται σε ορισμένους λόγους ανησυχίας που προέκυψαν κατά την αξιολόγηση της εν λόγω δραστικής ουσίας.

Η οδηγία 91/414/ΕΟΚ του Συμβουλίου θεσπίζει ένα εναρμονισμένο πλαίσιο για την έγκριση και τη διάθεση στην αγορά φυτοπροστατευτικών προϊόντων. Οι δραστικές ουσίες που πρόκειται να χρησιμοποιηθούν ως φυτοπροστατευτικά προϊόντα αξιολογούνται και εγκρίνονται σε κοινοτικό επίπεδο και περιλαμβάνονται στον κατάλογο του παραρτήματος Ι της εν λόγω οδηγίας. Κάθε φυτοπροστατευτικό προϊόν που περιέχει δραστικές ουσίες αξιολογείται και εγκρίνεται από τα κράτη μέλη σύμφωνα με εναρμονισμένους κανόνες.

Τα στοιχεία που υποβλήθηκαν από τον κλάδο παραγωγής αξιολογήθηκαν αρχικά από ένα κράτος μέλος εισηγητή, στην προκειμένη περίπτωση το Ηνωμένο Βασίλειο, το οποίο υπέβαλε σχέδιο έκθεσης αξιολόγησης. Η Ευρωπαϊκή Αρχή για την Ασφάλεια των Τροφίμων οργάνωσε επανεξέταση της αρχικής αξιολόγησης από ομοτίμους και υπέβαλε στην Επιτροπή τα συμπεράσματα της αξιολόγησης κινδύνου για την ουσία triazoxide στις 26 Σεπτεμβρίου 2009.

Κατά την αξιολόγηση της δραστικής αυτής ουσίας προέκυψαν ορισμένοι λόγοι ανησυχίας. Συγκεκριμένα, δεν ήταν δυνατή η διεξαγωγή αξιόπιστης αξιολόγησης κινδύνου επειδή δεν υπήρχαν αρκετά στοιχεία για τον προσδιορισμό της φύσης των υπολειμμάτων σε φυτικά προϊόντα και της πιθανής μεταφοράς υπολειμμάτων σε προϊόντα ζωικής προέλευσης. Επιπλέον, από τα διαθέσιμα στοιχεία δεν προέκυπτε ότι ο μακροπρόθεσμος κίνδυνος για τα θηλαστικά, τα πτηνά, τα ψάρια και τους μικροοργανισμούς του εδάφους είναι αποδεκτός.

Στις 26 Φεβρουαρίου 2009 το σχέδιο απόφασης για τη μη καταχώριση υποβλήθηκε στη μόνιμη επιτροπή για την τροφική αλυσίδα και την υγεία των ζώων, όπου:

- 17 κράτη μέλη ψήφισαν υπέρ (186 ψήφοι)

- 8 κράτη μέλη ψήφισαν κατά (137 ψήφοι)

- 2 κράτη μέλη απείχαν (22 ψήφοι)

Η επιτροπή δεν εξέδωσε γνώμη. Συνεπώς, δυνάμει του άρθρου 19 της οδηγίας 91/414/ΕΟΚ και σύμφωνα με το άρθρο 5 της απόφασης 1999/468/ΕΚ του Συμβουλίου, η Επιτροπή καλείται να υποβάλει στο Συμβούλιο πρόταση σχετικά με τα μέτρα που πρέπει να ληφθούν, το δε Συμβούλιο έχει προθεσμία τριών μηνών για να αποφασίσει με ειδική πλειοψηφία.

Το Ευρωπαϊκό Κοινοβούλιο δεν έχει δικαίωμα ελέγχου επί του σχεδίου απόφασης (άρθρο 8 της απόφασης 1999/468/ΕΚ του Συμβουλίου).

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με τη μη καταχώριση της ουσίας triazoxide στο παράρτημα I της οδηγίας 91/414/ΕΟΚ του Συμβουλίου και την ανάκληση των εγκρίσεων για τα φυτοπροστατευτικά προϊόντα που περιέχουν αυτή την ουσία

(Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/414/ΕΟΚ του Συμβουλίου της 15ης Ιουλίου 1991 σχετικά με τη διάθεση στην αγορά φυτοπροστατευτικών προϊόντων[1], και ιδίως το άρθρο 8 παράγραφος 2 τέταρτο εδάφιο,

Εκτιμώντας τα ακόλουθα:

1. Το άρθρο 8 παράγραφος 2 της οδηγίας 91/414/ΕΟΚ προβλέπει ότι ένα κράτος μέλος μπορεί, επί περίοδο δώδεκα ετών από την ημερομηνία κοινοποίησης της εν λόγω οδηγίας, να εγκρίνει τη διάθεση στην αγορά φυτοπροστατευτικών προϊόντων τα οποία περιέχουν δραστικές ουσίες που δεν αναφέρονται στο παράρτημα Ι της οδηγίας και τα οποία διατίθενται ήδη στην αγορά δύο έτη μετά την ημερομηνία κοινοποίησης της εν λόγω οδηγίας, ενώ οι συγκεκριμένες ουσίες εξετάζονται σταδιακά στο πλαίσιο προγράμματος εργασίας.

2. Οι κανονισμοί (EΚ) αριθ. 451/2000[2] και (EΚ) αριθ. 1490/2002[3] της Επιτροπής καθορίζουν λεπτομερείς κανόνες για την εφαρμογή της τρίτης φάσης του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/EΟΚ και θεσπίζουν κατάλογο δραστικών ουσιών που πρέπει να αξιολογηθούν με σκοπό την ενδεχόμενη καταχώρισή τους στο παράρτημα Ι της οδηγίας 91/414/EΟΚ. Ο εν λόγω κατάλογος περιλαμβάνει την ουσία triazoxide.

3. Για την ουσία triazoxide, εκτιμήθηκαν οι επιπτώσεις στην υγεία του ανθρώπου και στο περιβάλλον σύμφωνα με τις διατάξεις των κανονισμών (ΕΚ) αριθ. 451/2000 και (ΕΚ) αριθ. 1490/2002 για διάφορες χρήσεις οι οποίες προτάθηκαν από τον κοινοποιούντα. Επιπλέον, οι ως άνω κανονισμοί ορίζουν τα κράτη μέλη εισηγητές που πρέπει να υποβάλουν τις σχετικές εκθέσεις αξιολόγησης και συστάσεις στην Ευρωπαϊκή Αρχή για την Ασφάλεια των Τροφίμων (ΕΑΑΤ) σύμφωνα με το άρθρο 10 παράγραφος 1 του κανονισμού (ΕΚ) αριθ. 1490/2002. Για την ουσία triazoxide, κράτος μέλος εισηγητής ήταν το Ηνωμένο Βασίλειο και όλες οι σχετικές πληροφορίες υποβλήθηκαν στις 25 Ιουνίου 2007.

4. Η έκθεση αξιολόγησης εξετάστηκε από ομοτίμους από τα κράτη μέλη και την ΕΑΑΤ, στο πλαίσιο της αρμόδιας για θέματα αξιολόγησης ομάδας εργασίας της, και υποβλήθηκε στην Επιτροπή στις 30 Σεπτεμβρίου 2008 με τη μορφή συμπερασμάτων της ΕΑΑΤ για την εξέταση από ομοτίμους της αξιολόγησης κινδύνου από την παρουσία της δραστικής ουσίας triazoxide σε φυτοφάρμακα[4]. Η εν λόγω έκθεση επανεξετάστηκε από τα κράτη μέλη και την Επιτροπή στο πλαίσιο της μόνιμης επιτροπής για την τροφική αλυσίδα και την υγεία των ζώων και οριστικοποιήθηκε στις 26 Φεβρουαρίου 2009 με τη μορφή έκθεσης ανασκόπησης της Επιτροπής για την ουσία triazoxide.

5. Κατά την αξιολόγηση αυτής της δραστικής ουσίας προέκυψαν ορισμένοι λόγοι ανησυχίας. Συγκεκριμένα, δεν έγινε δυνατή η διενέργεια αξιόπιστης αξιολόγησης του κινδύνου για τους καταναλωτές, επειδή δεν υπήρχαν αρκετά στοιχεία για τον καθορισμό της φύσης των υπολειμμάτων σε φυτικά προϊόντα και της πιθανής μεταφοράς υπολειμμάτων σε προϊόντα ζωικής προέλευσης. Επιπλέον, από τα διαθέσιμα στοιχεία δεν προέκυψε ότι ο μακροπρόθεσμος κίνδυνος για τα θηλαστικά, τα πτηνά τα ψάρια και τους μικροοργανισμούς του εδάφους είναι αποδεκτός. Συνεπώς, με βάση τις διαθέσιμες πληροφορίες δεν ήταν δυνατό να εξαχθεί το συμπέρασμα ότι η ουσία triazoxide πληροί τα κριτήρια για τη συμπερίληψή της στο παράρτημα Ι της οδηγίας 91/414/EΟΚ.

6. Η Επιτροπή κάλεσε τον κοινοποιούντα να υποβάλει τις παρατηρήσεις του σχετικά με τα αποτελέσματα της εξέτασης από ομοτίμους και σχετικά με την πρόθεσή του να υποστηρίξει περαιτέρω την εν λόγω ουσία. Ο κοινοποιών υπέβαλε τις παρατηρήσεις του, οι οποίες εξετάστηκαν προσεκτικά. Ωστόσο, παρά τα επιχειρήματα που προβλήθηκαν από τον κοινοποιούντα, δεν έγινε δυνατό να εξαλειφθούν οι λόγοι ανησυχίας που είχαν εντοπιστεί και οι αξιολογήσεις που πραγματοποιήθηκαν με βάση τα στοιχεία που υποβλήθηκαν και αξιολογήθηκαν στις συνεδριάσεις εμπειρογνωμόνων της ΕΑΑΤ δεν απέδειξαν ότι είναι δυνατόν, υπό τις προτεινόμενες συνθήκες χρήσης, τα φυτοπροστατευτικά προϊόντα που περιέχουν την ουσία triazoxide να ικανοποιούν εν γένει τις απαιτήσεις που καθορίζονται στο άρθρο 5 παράγραφος 1 στοιχεία α) και β) της οδηγίας 91/414/ΕΟΚ.

7. Συνεπώς, η ουσία triazoxide δεν πρέπει να καταχωριστεί στο παράρτημα I της οδηγίας 91/414/ΕΟΚ.

8. Πρέπει να ληφθούν μέτρα για να εξασφαλιστεί ότι οι υπάρχουσες εγκρίσεις για τα φυτοπροστατευτικά προϊόντα που περιέχουν την ουσία triazoxide θα ανακληθούν εντός καθορισμένης προθεσμίας και δεν θα ανανεωθούν, ούτε θα χορηγηθούν νέες εγκρίσεις για τέτοιου είδους προϊόντα.

9. Τυχόν περίοδος χάριτος που παρέχεται από ένα κράτος μέλος για την απόσυρση προς καταστροφή, την αποθήκευση, τη διάθεση στην αγορά και τη χρησιμοποίηση των υφιστάμενων αποθεμάτων φυτοπροστατευτικών προϊόντων που περιέχουν triazoxide θα πρέπει να περιοριστεί σε δώδεκα μήνες, ώστε να επιτραπεί η χρησιμοποίηση των υφιστάμενων αποθεμάτων για μία ακόμη καλλιεργητική περίοδο, πράγμα που εξασφαλίζει ότι τα φυτοπροστατευτικά προϊόντα που περιέχουν triazoxide θα παραμείνουν διαθέσιμα στους γεωργούς επί 18 μήνες από την έκδοση της παρούσας απόφασης.

10. Η παρούσα απόφαση δεν προδικάζει τη υποβολή αίτησης για την ουσία triazoxide σύμφωνα με τις διατάξεις του άρθρου 6 παράγραφος 2 της οδηγίας 91/414/ΕΟΚ, οι λεπτομερείς κανόνες εκτέλεσης της οποίας θεσπίζονται με τον κανονισμό (EΚ) αριθ. 33/2008[5], ενόψει πιθανής καταχώρισης στο παράρτημα I της εν λόγω οδηγίας.

11. Η μόνιμη επιτροπή για την τροφική αλυσίδα και την υγεία των ζώων δεν διατύπωσε γνώμη εντός της προθεσμίας που καθορίστηκε από τον πρόεδρό της,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η ουσία triazoxide δεν καταχωρίζεται ως δραστική ουσία στο παράρτημα I της οδηγίας 91/414/ΕΟΚ.

Άρθρο 2

Τα κράτη μέλη διασφαλίζουν ότι:

α) οι εγκρίσεις φυτοπροστατευτικών προϊόντων που περιέχουν triazoxide ανακαλούνται έως τις [ …6 ΜΗΝΕΣ ΑΠΟ ΤΗΝ ΗΜΕΡΟΜΗΝΙΑ ΕΚΔΟΣΗΣ ΤΗΣ ΠΑΡΟΥΣΑΣ ΑΠΟΦΑΣΗΣ ]·

β) από την ημερομηνία δημοσίευσης της παρούσας απόφασης δεν χορηγούνται ούτε ανανεώνονται εγκρίσεις για φυτοπροστατευτικά προϊόντα που περιέχουν triazoxide.

Άρθρο 3

Τυχόν περίοδος χάριτος την οποία παραχωρούν τα κράτη μέλη σύμφωνα με τις διατάξεις του άρθρου 4 παράγραφος 6 της οδηγίας 91/414/ΕΟΚ είναι όσο το δυνατόν συντομότερη και εκπνέει το αργότερο στις […18 MΗΝΕΣ ΜΕΤΑ ΤΗΝ ΗΜΕΡΟΜΗΝΙΑ ΕΚΔΟΣΗΣ ΤΗΣ ΠΑΡΟΥΣΑΣ ΑΠΟΦΑΣΗΣ].

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος

[1] ΕΕ L 230 της 19.8.1991, σ. 1.

[2] ΕΕ L 55 της 29.02.2000, σ. 25.

[3] ΕΕ L 224 της 21.08.2002, σ. 23.

[4] Επιστημονική έκθεση ΕΑΑΤ (2008), 193. Συμπεράσματα όσον αφορά την εξέταση από ομοτίμους της αξιολόγησης κινδύνου από την παρουσία της δραστικής ουσίας triazoxide σε φυτοφάρμακα, που οριστικοποιήθηκε στις 26 Σεπτεμβρίου 2008 .

[5] ΕΕ L 15 της 18.01.2008, σ. 5-12 .